o spremembi Uredbe (EU) 2019/1838 glede nekaterih ribolovnih možnosti za leto 2020 v Baltskem morju in spremembi Uredbe (EU) 2020/123 glede nekaterih ribolovnih možnosti za leto 2020 v vodah Unije in vodah zunaj Unije

Predlagani ukrepi so zasnovani v skladu s cilji in pravili skupne ribiške politike ter so skladni s politiko Unije na področju trajnostnega razvoja.

Uredbo Sveta (EU) 2019/1838 o določitvi ribolovnih možnosti za leto 2020 za nekatere staleže rib in skupine staležev rib, ki se uporabljajo v Baltskem morju, je treba popraviti, da se malim ribičem omogoči, da med obdobji prepovedi ribolova v času drstenja, ki veljajo za staleža trske, tako kot v preteklosti še naprej uporabljajo viseče parangale. Uredba Sveta (EU) 2020/123 določa ribolovne možnosti za leto 2020 za nekatere staleže rib in skupine staležev rib, ki se uporabljajo za vode Unije in za plovila Unije v nekaterih vodah zunaj Unije. Navedene ribolovne možnosti se v obdobju veljavnosti običajno večkrat spremenijo.

Uredba Sveta (EU) 2019/1838 za staleža trske v Baltskem morju določa obdobja prepovedi ribolova v času drstenja, da bi se zagotovilo nemoteno drstenje in s tem povečan prirast. Tako kot v preteklosti se uporablja odstopanje od prepovedi za mali priobalni ribolov, pri katerem se uporabljajo nekatere vrste pasivnega orodja, zaradi njegovega zelo omejenega vpliva na drstenje navedenih staležev. Za razliko od preteklih let je bilo odstopanje v zvezi z uporabo visečih parangalov nenamerno izpuščeno. Šteje se, da bi morala uporaba visečih parangalov ostati dovoljena, zato bi jo bilo treba tako kot v prejšnjih letih zajeti v odstopanje. Uredbo bi bilo zato treba ustrezno popraviti.

V predlogu so upoštevane povratne informacije, ki jih skozi vse leto pošiljajo zainteresirane strani, svetovalni sveti, nacionalne uprave, organizacije ribičev in nevladne organizacije, in sicer se te informacije upoštevajo pri določanju ribolovnih možnosti.

Ocenjuje se, da je ribolovna umrljivost (F) trske nad mejno referenčno točko za ribolovno umrljivost (Flim). Biomasa drstitvenega staleža (SSB) se je od leta 2015 zmanjšala in ocenjuje se, da je pod mejno referenčno točko za biomaso (Blim). V skladu s členom 7(2) večletnega načrta za Severno morje je treba v primeru, da je po znanstvenem mnenju biomasa drstitvenega staleža katerega koli staleža iz člena 1(1) navedenega načrta pod Blim, sprejeti dodatne popravne ukrepe, da se zagotovi hitra vrnitev staleža na ravni, ki so nad ravnjo, ki omogoča največji trajnostni donos (MSY). Navedeni popravni ukrepi lahko vključujejo zlasti prekinitev ciljnega ribolova zadevnega staleža in ustrezno zmanjšanje ribolovnih možnosti za navedene staleže in/ali druge staleže pri ribolovu, pri katerem prihaja do prilova trske. Unija je v skladu s postopkom, določenim v sporazumih ali protokolih o odnosih na področju ribištva z Norveško, z navedeno državo opravila posvetovanja o ribolovnih pravicah. Pogodbenice so se dogovorile, da bodo svojim zadevnim organom priporočile uvedbo dodatnih popravnih ukrepov za dopolnitev celotnega dovoljenega ulova (TAC), dogovorjenega decembra 2019, da se zagotovi dodatna začasna zaščita za mladice trske in odrasle trske v letu 2020. Ti ukrepi bi morali vključevati prepovedi ribolova v realnem času za zaščito trske, sezonske prepovedi ribolova za zaščito mladic, območja z omejitvijo ribolova s posebnimi pogoji dostopa in uvedbo novih ukrepov, ki temeljijo na ribolovnem orodju. Prvi od teh popravnih ukrepov, tj. zaprtja območja za zaščito drstečih se trsk, so že bili uvedeni, vendar kljub temu, da so zasnovani za zaščito v obdobju drstenja, ne zagotavljajo zaščite za mladice ali zaščite zunaj obdobja drstenja, ki običajno traja le nekaj tednov. Medtem ko so obdobja in lokacije drstenja dobro določeni in je ukrepe zato mogoče hitro izvesti, so v zvezi z ukrepi za omejitev dostopa na posebne vrste orodja in uvedbo selektivnejših vrst orodja potrebna podrobnejša posvetovanja z zainteresiranimi stranmi. Zato bi se bilo treba o vključitvi teh ukrepov v to spremembo uredbe o ribolovnih možnostih odločiti na podlagi teh posvetovanj.

Komisija je predložila predlog za drugi sklop ukrepov v prvi spremembi ribolovnih možnosti. Vendar so takrat zadevne države članice poskušale pripraviti skupno priporočilo, da bi predlagale dodatne ukrepe na podlagi navedenega priporočila. Svet in Komisija sta zato objavila naslednjo skupno izjavo:

„Komisija in Svet poudarjata, da je nujno treba sprejeti dodatne popravne ukrepe v podporo obnovitvi staleža trske v Severnem morju in Skagerraku. V skladu s členom 7(2) Uredbe (EU) 2018/973 o vzpostavitvi večletnega načrta za Severno morje je sprejetje teh ukrepov nujno zaradi biološkega stanja staleža, pri čemer je to sprejetje skladno tudi z dogovorom o tovrstnih ukrepih, doseženim z Norveško. Komisija bo predložila ustrezne predloge ter v njih upoštevala opravljeno delo zadevnih regionalnih skupin; te predloge bo Svet prednostno preučil.“

Zadevne države članice do zdaj niso dosegle zadostnega napredka, ki bi omogočil uvedbo teh ukrepov v letu 2020 v skladu z zavezo, ki sta jo sprejeli EU in Norveška. Zato Komisija predlaga, da se ustrezni ukrepi vključijo v drugo spremembo uredbe o ribolovnih možnostih. Pri tej spremembi je uporabljen isti pristop kot pri prejšnji, in sicer določitev velikih območij previdnosti s posebnimi pogoji dostopa. Predlog je bil prav tako prilagojen zaradi upoštevanja mnenj držav članic o dveh vprašanjih. Zdaj vključuje seznam vnaprej določenega orodja, ki ga je predhodno ocenil STECF ali pa je bilo predmet medsebojnega znanstvenega pregleda. Predlog še naprej vključuje prožnejši pristop za orodje, ki izpolnjuje posebna merila, in spreminja postopek za njegovo ocenjevanje s strani STECF.

Novi pristop državam članicam in upravljavcem omogoča dve možnosti: uporabljajo lahko eno od vnaprej določenih vrst orodja (nov element) ali pa novo orodje, pri čemer bi Komisija hkrati zaprosila za mnenje STECF. Če bi STECF podal negativno mnenje, bi bilo to orodje umaknjeno. Podobno je v predlogu ohranjena možnost, da države članice pripravijo načrte za izogibanje ulovu trske, vendar se bo namesto čakanja na mnenje STECF pred začetkom izvajanja za mnenje STECF zaprosilo med izvajanjem. V primeru negativne ocene bi morale države članice ustrezno spremeniti svoj načrt.

Severna kozica v razdelkih ICES 3a in 4a vzhodno

ICES je 9. marca 2020 izdal mnenje za ulov severne kozice (Pandalus borealis) v razdelkih ICES 3a in 4a vzhodno (Skagerrak, Kattegat in severni del Severnega morja v Norveškem jarku). Po posvetovanjih z Norveško dodelitev za severno kozico v Skagerraku EU znaša 3 266 ton.

Papalina v Severnem morju in razdelku 3a

Papalina (Sprattus sprattus) v razdelku 3a je kratkoživa vrsta in ICES bo objavil svoje letno znanstveno mnenje 14. aprila 2020. Od aprila 2019 ICES izdaja eno samo mnenje za papalino v razdelku 3a in Severnem morju, saj se šteje, da gre za en biološki stalež. V Uredbi Sveta (EU) 2020/123 je bil TAC za papalino v razdelku 3a določen za obdobje od 1. januarja do 30. junija 2020. V Uredbi Sveta (EU) 2020/123 je bila vrednost omejitev TAC od 1. julija 2020 do 30. junija 2021 določena na nič. Zato bi bilo treba ulov papaline v Severnem morju spremeniti v skladu z najnovejšim znanstvenim mnenjem ICES in po posvetovanju z Norveško.

TAC za papalino v razdelku 3a bi bilo treba določiti za obdobje od 1. julija 2020 do 30. junija 2021 v skladu z najnovejšim znanstvenim mnenjem ICES, in sicer za obdobje, na katero se mnenje nanaša, ter po posvetovanju z Norveško. V ta namen je predvidena začasna posebna koda poročanja za papalino in z njo povezan prilov v razdelku 3a.

Papalina (Sprattus sprattus) v Severnem morju je kratkoživa vrsta in ICES bo objavil svoje letno znanstveno mnenje 14. aprila 2020.

Sardon

TAC za sardona (Engraulis encrasicolus) na podobmočjih ICES 9 in 10 ter v vodah Unije območja Odbora za ribištvo za vzhodni srednji Atlantik (CECAF) 34.1.1 za obdobje od 1. julija 2020 do 30. junija 2021 je določen na nič, dokler ne bo izdano znanstveno mnenje za to obdobje. ICES bo svoje mnenje za ta stalež izdal šele konec junija 2020. Da bi se lahko do določitve TAC na podlagi najnovejšega znanstvenega mnenja ribolovne dejavnosti nadaljevale, bi bilo treba na podlagi ulova v tretjem četrtletju leta 2019 določiti začasni TAC v višini 4 018 ton. TAC bi se spremenil v skladu z znanstvenim mnenjem ICES.

Sled v Severnem morju

Pogodbenici sta se v odobrenem zapisniku med Evropsko unijo in Norveško za leto 2020 z dne 19. decembra 2019 dogovorili, da bo poleg dogovorjenih 50 000 ton sleda (Clupea harengus), ki ga Norveška v okviru svoje kvote lahko lovi v vodah Unije razdelkov 4a in 4b in ki ga EU lahko lovi v norveških vodah, odobrena dodatna količina največ 10 000 ton, če bi pogodbenici zahtevali tako povečanje. Ta dogovor mora biti vključen v pravo Unije.

SPRFMO

Regionalna organizacija za upravljanje ribištva v južnem Tihem oceanu (SPRFMO) je na letnem zasedanju februarja 2020 sprejela nove omejitve ulova za čilskega šura (Trachurus murphyi). Veljavne ukrepe bi bilo treba prenesti v pravo Unije.

NAFO

Organizacija za ribištvo severozahodnega Atlantika (NAFO) se je na letnem zasedanju, ki je potekalo od 23. do 27. septembra 2019, odločila, da prepove ribolov rdeče sluzoglavke (Beryx splendens) na podobmočju NAFO 6 zaradi možnega izčrpanja staleža. Ta ukrep bi bilo zato treba prenesti v pravo Unije. Zato bi bilo treba seznam prepovedanih vrst ustrezno spremeniti, da bo vključeval to prepoved.

ICCAT